PE พุ่ง24% จ่อขายหุ้นPILใช้หนี้กรมสรรพากร-ยันNWRยื่นฟ้องเรื่องจบแล้ว!
PE พุ่ง 24% จ่อขายหุ้นบ.ย่อย PIL ใช้หนี้กรมสรรพากร - ยันกรณี NWR ยื่นฟ้องเรื่องจบแล้ว! ล่าสุด ณ เวลา 11.12 น. ราคาอยู่ที่ 0.67 บาท บวก 0.13 บาท หรือ 24.07% สูงสุดที่ 0.70 บาท ต่ำสุดที่ 0.56 บาท มูลค่าซื้อขายที่ 9.87ล้านบาท
5 ก.ค. 2560

ผู้สื่อข่าวรายงานว่า ราคาหุ้นบริษัท พรีเมียร์เอ็นเตอร์ไพรซ์ จำกัด (มหาชน) หรือ PE ณ เวลา 11.12 น. ราคาอยู่ที่ 0.67 บาท บวก 0.13 บาท หรือ 24.07% สูงสุดที่ 0.70 บาท ต่ำสุดที่ 0.56 บาท มูลค่าซื้อขายที่ 9.87ล้านบาท ขณะที่ดัชนีตลาดหุ้นไทยโดยรวมบวก 0.28%

จากกรณีที่ PE ได้เคยรายงานกรณีที่ศาลฎีกาได้มีคำสั่งพิพากษาในคดีหมายเลขแงที่ 5316/2559 ระหว่างกรมสรรพกร โจทก์ บริษัท พรีเมียร์ เอ็นเตอร์ไพรซ์ จำกัด (มหาชน) จำเลยที่ 1 และบริษัท พรีเมียร์ อินฟราสตรัคเจอร์ ดีเวลลปเม้นท์ จำกัด จำเลยที่ 2 ให้บริษัทและบริษัทพรีเมียร์ อินฟราสตรัคเจอร์ จำกัด ร่วมกันชดใช้หนี้ค่าภาษีอากรค้างรวม 251,699,348,81 บาท ให้แก่โจทก์นั้น
ล่าสุดเช้าวันนี้ PE แจ้งว่า ที่ประชุมคณะกรรมการบริษัทฯ มีมติอนุมัติให้บริษัทขายหุ้นสามัญที่ถือในบริษัท พรีเมียร์ อินเตอร์ ลิซซิ่ง หรือ PIL ซึ่งเป็นบริษัทย่อย ในราคาขายไม่ต่ำกว่าหุ้นละ 4.49 บาท และในจำนวนหุ้นที่ขายแล้วทำให้บริษัทได้รับชำระราคาเป็นเงินจำนวน 260 ล้านบาท ให้แก่บุคคลที่สนใจที่ให้ราคาสูงสุดซึ่งอาจเป็นหรือไม่เป็นบุคคลที่เกี่ยวโยงกันของบริษัทฯก็ได้ เพื่อนำมาชำระหนี้ค่าภาษีอากรที่มีต่อกรมสรรพากร ตามคำพิพากษาศาลฎีกา ระหว่างกรมสรรพากร และ PE จำเลยที่ 1 และบริษัท พรีเมียร์ อินฟราสตรัคเจอร์ ดีเวลลอปเม้นท์ จำกัด จำเลยที่ 2 และค่าใช้จ่ายที่เกี่ยวข้องกับการดำเนินการขายหุ้น PIL
 
นอกจากนี้ ที่ประชุมคณะกรรมการบริษัทฯได้มีมติให้บริษัทฯรายงานให้ทราบถึง กรณีที่บริษัทได้ถูก บริษัท เนาวรัตน์พัฒนาการ จำกัด (มหาชน) หรือ NWR ยื่นฟ้องเป็นจำเลยในคดีแพ่งเกี่ยวเนื่องกับกระบวนการฟื้นฟูกิจการต่อศาลล้มละลายกลาง เป็นคดีหมายเลขดำที่ พก. 6/2558
รายละเอียดของคดี คือ เมื่อวันที่ 25 มิ.ย.2558 NWR ได้ยื่นฟ้องคดีให้บริษัทในฐานะหุ้นส่วนของกิจการร่วมค้าบริษัท พรีเมียร์ เอ็นเตอร์ไพรซ์ หรือ PE บริษัท เพท เอ็นจิเนียส์ อิงค์ และบริษัท ล็อควูด แอนดรูส์ แอนด์ นิวแนม อิงค์ (กิจการร่วมค้า พีอี-เพทแลน) ร่วมรับผิดในค่างานที่กิจการร่วมค้า พีอี-เพทแลน ค้างชำระต่อ NWR ตามสัญญาจ้างเหมาช่วงการก่อสร้างระบบบำบัดน้ำเสียจากกรุงเทพมหานครในช่วงระยะเวลาตั้งแต่ปี 2554 ถึงปี 2546 เป็นเงิน 650,797,184.99 บาท และดอกเบี้ย 653,013,420.67 บาท 
โดยประเด็นข้อต่อสู้ของบริษัท คือบริษัทได้ยื่นคำให้การต่อศาลแล้ว โดยมีประเด็นหลักในการต่อสู้คดีดังนี้ 1. NWR ได้รับชำระเงินค่างานจากกิจการร่วมค้า พีอี-เพทแลน ไปครบถ้วนแล้ว 2. NWR ได้ขอรับชำระหนี้ในกระบวนการฟื้นฟูกิจการของบริษัท และได้รับชำระหนี้ในภาระที่บริษัทต้องร่วมรับผิดกับกิจการค้าร่วม  พีอี-เพทแลน (หากมี) ไปครบถ้วนแล้ว 3.บริษัทได้โอนสัดส่วนการลงทุนในกิจการร่วมค้า พีอี-เพทแลน ไปให้บุคคลอื่นตั้งแต่ปี 2543 แล้ว 4. NWR ไม่มีอำนาจฟ้อง เนื่องจากได้โอนสิทธิในการรับเงินค่างานของตนไปให้แก่ธนาคารพาณิชย์แห่งหนึ่งไปแล้ว และ 5. คดีขาดอายุความแล้ว
ทั้งนี้ คดีนี้ศาลล้มละลายกลางได้ดำเนินกระบวนพิจารณาในส่วนของการสืบพยานคู่ความทั้งสองฝ่ายเสร็จสิ้นแล้ว และคาดว่าศาลล้มละลายกลางจะมีคำพิพากษาประมาณวันที่ 30 พ.ย.2560 
โดยทนายผู้รับผิดชอบคดีนี้ได้ให้ความเห็นว่า บริษัทไม่น่าจะต้องรับผิดตามฟ้องศาล